**Seletuskiri**

**kohaliku omavalitsuse finantsjuhtimise seaduse täiendamise seaduse juurde**

**1. Sissejuhatus**

Eelnõu esitamise on tinginud avaliku raha kasutamine kohalike omavalitsuste poolt saadete ostmiseks telekanalitelt, sealhulgas Eestile vaenulikke seisukohti edastavalt telekanalilt *Pervõi Baltiiski Kanal* (PBK). Tallinna linn, mis on Eesti suurim kohalik omavalitsus, on tellinud korduvalt saateid PBK-lt ja selline teguviis ei vasta Eesti julgeolekupoliitilistele eesmärkidele ega ole kooskõlas üldlevinud arusaamaga avaliku raha otstarbekohasest kasutamisest. Eelnõu algatajate meelest on selline olukord välditav selgemate reeglite sätestamisega kohaliku omavalitsuse finantsjuhtimise seadusesse.

**2. Eelnõu eesmärk**

Eelnõuga sätestatakse kohalikule omavalitsusele piirangud kasutada avalikku raha ajakirjanduslike saadete, reklaami, tasuliste artiklite ja intervjuude ostmiseks. Sellega tagame eelarveliste vahendite sihipärasema kasutamise ning vähendame võimalusi administratiivse ressursi kuritarvitamiseks.

**3. Eelnõu sisu ja analüüs**

**3.1. Eelnõu sisu**

### Eelnõu koosneb ühest paragrahvist, mis koosneb omakorda kahest punktist, millega täiendatakse Kohaliku omavalitsuse finantsjuhtimise seadust. KOFS-i paragrahvi § 28, mis käsitleb eelarve täitmist, täiendatakse lõigetega 6 ja 7. Lõike 6 kohaselt keelatakse valla- ja linnavalitsusel, kohaliku omavalitsuse üksuse ametiasutusel ning ametiasutuse hallatav asutusel osta avalikke vahendeid kasutades ajakirjanduslikke saateid ja tasulisi artikleid. Lõikega 7 aga sätestatakse, et valla- ja linnavalitsus, kohaliku omavalitsuse üksuse ametiasutus ning ametiasutuse hallatav asutus ei või osta reklaami, mis väljub kohalikule omavalitsusele seadusega pandud teavitamise ja kohaliku elu korraldamise ülesannetest.

**3.2. Eelnõu analüüs**

Eelnõu koostajate jaoks on mõistetav, et kohaliku elu korraldamisel on kohalikul omavalitsusel vaja näiteks turismi ning ettevõtlikkuse arengule kaasa aidata, sestap ei ole eelnõu eesmärgiks piirata kohaliku omavalitsuse otsustusõigust, vaid eelkõige aidata kaasa avaliku raha sihipärasemasele kasutamisele.

Saadete, reklaami, tasuliste artiklite ja intervjuude ostmine ei ole ega saa olla kohaliku omavalitsuse tuumiktegevus. Kohaliku omavalitsusele seadusega pandud teavitamise ja kohaliku elu korraldamise ülesanded on selgelt ära toodud KOKS-i erinevates paragrahvides ja selle alusel kehtestatud valla- või linna põhimääruses. Samamoodi on oluliste teadete edastamiseks võimalik kasutada avalik-õiguslikku Rahvusringhäälingut.

Kohaliku omavalitsuse finantsjuhtimise mudelit välja töötades oli muidugi raske tulla selle peale, et niisugune probleem seoses avaliku raha kuritarvitamisega tekib. Nüüd, kui probleem on tekkinud, on kuritarvituste välistamine omavalitsuse finantsjuhtimist puudutava seaduse muutmisega vajalik samm, mis aitab kaasa poliitilise kultuuri parandamisele, strateegilise kommunikatsiooni korraldamisele ning avaliku raha otstarbekamale kasutamisele.

Riigikontrolli audit „Reklaami- ja kommunikatsiooniraha kasutamine valdades ja linnades“ jõudis järeldusele, et 2013. aasta kohalike valimiste eel kasvas sellise raha kasutamine erinevates omavalitsustes hüppeliselt. Paljudel juhtudel ei olnud selline rahakasutus avalikes huvides. Konkreetsetele juhtumitele reageeris ka Erakondade Rahastamise Järelevalve Komisjon ja oli juhtumeid, kus kandidaatidel tuli omavalitsuse poolt rahastatud reklaam hüvitada.

**4. Eelnõu terminoloogia ja vastavus Euroopa Liidu õigusele**

Eelnõuga ei võeta kasutusele uusi termineid ja siinei ole vastuolusid Euroopa Liidu õigusega.

**5. Seaduseelnõu mõjud ja rakendamiseks vajalikud kulutused**

Seaduseelnõul on positiivne mõju poliitilisele kultuurile ja seaduse rakendamisega kulusid ei kaasne. Vastupidi, eelnõus märgitud lõike sätestamine toob kaasa avaliku raha sihipärasema kasutamise ja väldib raiskamist.

Algatab Eesti Vabaerakonna fraktsioon 05.03.2018

Artur Talvik

Eesti Vabaerakonna fraktsiooni esimees